**LIETUVIŲ KALBOS PAMOKA ,,KELIAS NAMO“**

**Klasė: 1–2 klasės (6–8 metų) mokiniai**

**Tema: ,,Kelias namo“**

**Pamokos uždavinys:** Bendraudami ir bendradarbiaudami, improvizuodami, mokiniai ugdysis klausymo, kalbėjimo ir skaitymo gebėjimus, plės žodyną.

**Priemonės:** Metodinė priemonė,,Patarimai mokytojui“ (78–91 p.), (2014), garso įranga, lapai, pieštukai, rašikliai.

**Metodai:** dainelė, aiškinimas, instrukcija, klausimai - atsakymai, iliustravimas, kortelių žaidimas, demonstravimas, dialogas.

1. **ĮVADINĖ DALIS**

|  |
| --- |
| **Mokinių sudominimas, jų patirties išsiaiškinimas, pamokos temos ir uždavinio skelbimas** |
| 1. Pasisveikinama, pasiteiraujama, ar mokiniai nusiteikę improvizuoti ir linksmai mokytis kalbos.
2. **Veikla ,,Kelias veda namo“** (78 p.): dainuojama ,,Keistuolių teatro dainelė ,,Geltonų plytų kelias“, improvizuojama.
3. Skelbiama pamokos tema – ,,Kelias namo“. Mokiniai kviečiami kartu formuluoti uždavinį. Išklausius visus mokinių pasiūlymus, paaiškinama, kad šioje pamokoje bendraudami, veikdami kartu, žaisdami ir dainuodami, mokiniai mokysis klausytis, kalbėti, skaityti, sužinos ir išmoks naujų žodžių.
 |

1. **MOKYMO IR MOKYMOSI VEIKLA**

|  |
| --- |
| **Naujos medžiagos pateikimas, pritaikymas ir įtvirtinimas.** |
| 1. **Veikla ,,Padėkite vaikui grįžti namo“** (78-79 p.): mokiniai suskirstomi nedidelėmis grupelėmis, jiems išdalijami vietovės planai, pieštukai.
2. Paaiškinama užduotis: klausydami teksto apie berniuką Luką, mokiniai turi vietovės planuose pavaizduoti jo kelią namo, t. y. ,,nuvesti“ vaiką namo.
3. Pirmą kartą skaitomas tekstas (79 p.). Siekdamas, kad visi mokiniai suprastų naujus žodžius, teksto turinį, mokytojas pasitelkia iliustracijas, paveikslėlius, judesiais rodo įvardijamas judėjimo kryptis.
4. Klausydami skaitomo teksto, mokiniai žymi vaiko judėjimo kelią vietovės planuose.
5. Pateikiama teksto suvokimo klausimų: *Kur gyvena Lukas? Kaip iš pradžių jam reikia eiti? Į kurią pusę berniukas turi pasukti? Kaip jam eiti toliau? Kur paskui reikia pasukti Lukui? Kaip vaikas tada turi eiti?*
6. Vietovės planai su pažymėtu keliu pakabinami klasės lentoje (stende). Grupių darbai aptariami ir įvertinami: *šaunu, jums pavyko ,,parvesti“ berniuką namo; jūs labai stengėtės, vaikas beveik pasiekė namus; jums dar reikėtų pasistengti ar pan.* Mokiniai pagiriami už pastangas. Klausiama, ką jie patartų Lukui, kai jis eina per gatvę.

Jei mokiniams kilo sunkumų pavadinant kryptis, ši veikla gali būti papildyta: 1) judriąja veikla, kai, mokytojui pateikiant krypties nuorodas, judama patalpoje;2) veikla ,,Padėkite vaikui išeiti iš labirinto“ (79-80 p.), kai, dirbant poromis, labirinte braižoma judėjimo kryptis. Taip pat patartina mokiniams pateikti dialogo modelį (80 p.).1. **Veikla ,,Kelio ženklai“** (80, 85-91 p.): mokiniai susėda ratu, viduryje išdėliojamos atverstos kortelės su kelio ženklais (,,Pėsčiųjų perėja“, ,,Policija“, ,,Vaikai“, ,,Stop“, ,,Važiuoti draudžiama“ ir kt.) ir užverstos su jų pavadinimais. Pateikiamų kortelių kiekis priklauso nuo mokinių kalbos mokėjimo lygmens ir bendrųjų gebėjimų.
2. Mokinių klausiama, kokius ženklus turi žinoti berniukas ir kiekvienas vaikas eidamas namo.
3. Mokiniai tyrinėja kelio ženklus, teikia pasiūlymus.
4. Mokytojas skatina mokinius po vieną traukti užverstas ženklų pavadinimų korteles. Mokiniai traukia korteles, skaito (mokytojui padedant arba savarankiškai) jų pavadinimus ir susieja su kelio ženklo paveikslėliu.
5. Apibendrinant veiklą, mokinių teiraujamasi, kuriuos kelio ženklus jie mato savo kelyje namo. Kalbos nemokantys mokiniai skatinami parodyti ir pakartoti kelio ženklų pavadinimus, o geriau kalbą mokantiems mokiniams siūloma pavadinimus pasakyti ir pabandyti juos užrašyti arba nukopijuoti.
6. **Veikla ,,Pėsčiųjų himnas“:** mokytojas pakviečia mokinius sustoti ratu ir klausant ,,Tele bim-bam“ dainos ,,Pėsčiųjų himnas“, kartu padainuoti. Dainuojant improvizuojama, judesiais rodomos kryptys (,,į kairę“, ,,į dešinę“ ir t. t. ).

Atsižvelgiant į mokinių kalbos mokėjimo lygmenį bei bendruosius gebėjimus, kaip alternatyvą pastarajai veiklai galima pasiūlyti iliustravimo užduotį ,,Nupiešk savo kelią namo“, kai mokiniai piešia kelią namo pavaizduodami ir kelio ženklus. Piešiniai pristatomi visai klasei ir mokiniai, vartodami krypties nuorodas bei kelio ženklų pavadinimus, papasakoja apie savo kelią į namus. Kalbą menkiau mokantys vaikai skatinami rodyti judėjimo kryptį, pakartoti mokytojo sakomus judėjimą (,,eiti“, ,,pereiti“, ,,praeiti“, ,,sukti“ ir kt.), judėjimo kryptis žyminčius žodžius. Mokinių veiklą siūloma vertinti pagal iš anksto su mokiniais aptartus kriterijus. Pavyzdžiui:* Mokinio noras pristatyti savo darbą.
* Minčių dėstymas žodžiais, sakiniais.
* Žodžių galūnių derinimas sakinyje.
* Išmoktų naujų žodžių, jų junginių vartojimas.

Daugiau vertinimo kriterijų pasiūlymų pateikiama leidinyje ,,Patarimai mokytojui“. |

1. **APIBENDRINIMAS**

|  |
| --- |
| **Apibendrinimas: vertinimas, įsivertinimas, refleksija** |
| 1. **Veikla ,,Į kairę, į dešinę“:** mokiniams išdalijami tušti lapai ir pieštukai. Mokytojas pateikia krypties nuorodas (,,Dabar eisime tiesiai“, ,,pasuksime į kairę“, ,,eisime atgal“, ,,pasuksime į kairę“ ar pan.).
2. Mokiniai, klausydami mokytojo instrukcijų, lape braižo judėjimo kryptis.
3. Atlikus užduotį, mokinių lapai sukabinami lentoje (sudedami viduryje). Kartu su mokiniais tyrinėjama, aptariama, kaip pavyko atlikti užduotį, kas sekėsi, patiko, kas pasisekė menkiau. Aiškinamasi, kodėl.
4. Mokytojas pasidžiaugia bendra mokinių veikla, noru bendrauti ir bendradarbiauti, pastangomis mokantis naujų žodžių, atliekant užduotis.
5. **Veikla ,,Įsivertink“:** skatinant mokinius įsivertinti, pateikiama klausimų:
* Ko šiandien mokėmės? Ko išmokome?
* Kas labiausiai pavyko / patiko?
* Kas buvo įdomiausia?
* Kas buvo sunkiausia?
* Kaip pavyko atlikti užduotis?
* Ar naudinga tai, ko mokytasi? Kodėl?
 |

Parengė Zita Bartkevičienė, lietuvių kalbos mokytoja metodininkė